CELEX: 32019D0682
Language: fi
Date: 2019-04-09 00:00:00
Title: Neuvoston päätös (EU) 2019/682, annettu 9 päivänä huhtikuuta 2019, luvan antamisesta jäsenvaltioille ratifioida Euroopan unionin edun mukaisesti yksilöiden suojelusta henkilötietojen automaattisessa tietojenkäsittelyssä tehdyn Euroopan neuvoston yleissopimuksen muuttamista koskeva pöytäkirja

2.5.2019   
               
               
                  FI
               
               
                  Euroopan unionin virallinen lehti
               
               
                  L 115/7
               
            
         NEUVOSTON PÄÄTÖS (EU) 2019/682,
         annettu 9 päivänä huhtikuuta 2019,
         luvan antamisesta jäsenvaltioille ratifioida Euroopan unionin edun mukaisesti yksilöiden suojelusta henkilötietojen automaattisessa tietojenkäsittelyssä tehdyn Euroopan neuvoston yleissopimuksen muuttamista koskeva pöytäkirja
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 16 artiklan yhdessä sen 218 artiklan 6 kohdan a alakohdan v alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän,
         sekä katsoo seuraavaa:
         
                     (1)
                  
                  
                     Neuvosto antoi 6 päivänä kesäkuuta 2013 komissiolle luvan osallistua unionin puolesta neuvotteluihin, jotka koskivat yksilöiden suojelusta henkilötietojen automaattisessa tietojenkäsittelyssä tehdyn Euroopan neuvoston yleissopimuksen (Euroopan neuvoston sopimussarja ETS N:o 108), jäljempänä ’yleissopimus N:o 108’, uudistamista ja unionin liittymistä muutettuun yleissopimukseen N:o 108 koskevia ehtoja ja menettelyjä.
                  
               
                     (2)
                  
                  
                     Euroopan neuvoston ministerikomitea hyväksyi 18 päivänä toukokuuta 2018 pöytäkirjan yleissopimuksen N:o 108 muuttamisesta, jäljempänä ’muutospöytäkirja’.
                  
               
                     (3)
                  
                  
                     Muutospöytäkirjan tarkoituksena on laajentaa yleissopimuksen N:o 108 turvaaman tietosuojan soveltamisalaa sekä parantaa sen tasoa ja kattavuutta.
                  
               
                     (4)
                  
                  
                     Muutetun yleissopimuksen N:o 108 määräykset kattavat sekä unionin oikeuden soveltamisalaan kuuluvia toimia että toimia, jotka eivät kuulu sen soveltamisalaan, kuten kansallisen turvallisuuden ja puolustuksen alan toimia.
                  
               
                     (5)
                  
                  
                     Muutetun yleissopimuksen N:o 108 määräykset, siinä määrin kuin niitä sovelletaan henkilötietojen käsittelyyn unionin oikeuden soveltamisalaan kuuluvien toimien yhteydessä, voivat vaikuttaa yhteisiin sääntöihin tai muuttaa niiden ulottuvuutta perussopimuksen 3 artiklan 2 kohdan merkityksessä, sillä kyseiset määräykset perustuvat samoihin periaatteisiin kuin ne, joista on säädetty Euroopan parlamentin ja neuvoston asetuksessa (EU) 2016/679 (1) ja direktiivissä (EU) 2016/680 (2).
                  
               
                     (6)
                  
                  
                     Koska muutettu yleissopimus N:o 108 sisältää suojatoimia, jotka perustuvat samoihin periaatteisiin kuin ne, joista on sääädetty asetuksessa (EU) 2016/679 ja direktiivissä (EU) 2016/680, sen voimaantulolla edistetään unionin tietosuojavaatimusten tunnetuksi tekemistä maailmanlaajuisesti, helpotetaan tietovirtoja unionin ja unioniin kuulumattomien yleissopimuksen N:o 108 osapuolten välillä, varmistetaan, että jäsenvaltiot noudattavat yleissopimuksesta N:o 108 johtuvia kansainvälisiä velvoitteitaan, sekä mahdollistetaan unionin tuleva liittyminen yleissopimukseen N:o 108.
                  
               
                     (7)
                  
                  
                     Unioni ei voi allekirjoittaa eikä ratifioida muutospöytäkirjaa, koska yleissopimuksessa N:o 108 määrätään, että ainoastaan valtiot ovat sen osapuolia.
                  
               
                     (8)
                  
                  
                     Jäsenvaltioille olisi sen vuoksi annettava lupa ratifioida muutospöytäkirja, toimien yhdessä unionin etujen mukaisesti, siltä osin kuin sen määräykset kuuluvat unionin yksinomaiseen toimivaltaan,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jäsenvaltioille annetaan lupa ratifioida unionin edun mukaisesti yksilöiden suojelusta henkilötietojen automaattisessa tietojenkäsittelyssä tehdyn Euroopan neuvoston yleissopimuksen (ETS N:o 108) muuttamista koskeva pöytäkirja siltä osin kuin sen määräykset kuuluvat unionin yksinomaiseen toimivaltaan.
         
         
            2 artikla
            Tämä päätös tulee voimaan päivänä, jona se hyväksytään.
         
         
            3 artikla
            Tämä päätös on osoitettu kaikille jäsenvaltioille.
         
         
            Tehty Luxemburgissa 9 päivänä huhtikuuta 2019.
            
               
                  Neuvoston puolesta
               
               
                  Puheenjohtaja
               
               G. CIAMBA
            
         
         
            (1)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (2)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).